Pia Kjærsgaard gik alt for langt, da hun på tv betegnede EU som et hjem for skadedyr, mener S og V. - Jeg vil have lov at sige tingene, som jeg føler, de er, lyder hendes modsvar

Pia Kjærsgaard kan om nogen svinge den retoriske lasso, men torsdag aften strammede hun løkken for hårdt.

Sådan lyder kritikken fra både Venstre og Socialdemokraterne.

I programmet debatten på DR2 kaldte hun EU for en 'rotterede'. Og det klæder ikke folketingets formand, lyder det.

DF-stifteren argumenterede for, at Ekstra Bladets afsløringer af partiets omfattende misbrug af EU-midler bør få en godartet bivirkning.

- Hvis vi i Dansk Folkeparti - vi har dummet os. Og det har vi - kunne være med til, at der blev åbnet for, hvad er der egentlig foregår dernede i den rotterede, så tror jeg, det vil være en rigtig god gerning. Og det kan I i Danmark Radio være med til. Og det kan Ekstra Bladet, sagde Pia Kjærsgaard.

Se klippet her på DR.dk.

Se også: Skandalefond betalte medietræning for en række folketingsmedlemmer

Se også: Skandalefond betalte medietræning for en række folketingsmedlemmer Se også: Afsløring: DF-komet skulle fortsætte Messerschmidts penge-cirkus

Helt forkert

Venstres EU-ordfører, Jan E. Jørgensen, er utilfreds med folketingsformandens ordvalg.

- Jeg kan ikke forstå, at hun vælger at tage det ord i sin mund.

- Det er en ret grov betegnelse. Ikke mindst når man betjener en af de absolut fineste poster i Danmark. Så bør man veje sin ord på en guldvægt, siger han.

- Taler hun ikke bare et sprog, folk kan forstå?

- Nej, det er karakteristik, som uanset hvordan man vender eller drejer det, er helt forkert.

- Hun er jo formand for Folketinget. Hvorfor skal hun tale pænt om EU?

- EU er en demokratisk forsamling som Danmark er medlem af. Jeg tror også, Pia Kjærsgaard ville undre sig, hvis en formand for Europa-Parlamentet eller lign. sagde, at Folketinget var en rotterede. Jeg tror, der må være røget en finke af panden.

Jan E. Jørgensen, i midten, opfordrer Pia Kjærsgaard til at tænke over sit ordvalg. Her ses han, da han bar en t-shirt i Folketingssalen til støtte for ofrene i den syriske borgerkrig. Pia Kjærsgaard smed ved den lejlighed ham og tre andre politikere ud af salen (Foto: POLFOTO)

Se også: Fire politikere smidt ud af Folketingssalen

Se også: 'Langt ude': Politikere angriber Pia K efter udsmidning

For plat

Socialdemokraternes EU-ordfører, Peter Hummelgaard, mener, at Pia Kjærsgaard forsøger at fjerne fokus fra DF's misbrug af EU-penge.

- Det er simpelthen for plat. Jeg ser det som et banalt forsøg på at fjerne opmærksomheden fra sagens kerne. Dansk Folkepartis politikere og DF som parti har brudt de tilskudsregler, der er. Det må de stå til ansvar for. Der er ikke nogen grund til at kalde nogen organisationer for rottereder.

- Pia Kjærsgaard understreger de har dummet sig. Kan hun ikke have en pointe i, at det ville være godt at få ryddet lidt op i Bruxelles?

- Det kan hun have sagtens have en pointe i. Jeg er overbevist om, at EU's antisvindelenhed, Olaf, som nu er i gang med at undersøge Dansk Folkeparti, kommer til at rydde godt og grundigt op, siger Peter Hummelgaard.

Se også: Præsident for Europa-Parlamentet: Messerschmidt-sag er 'misbrug af penge'

Se også: Skandale-fond betaler for DF-toppens sommerophold

Se også: AFSLØRING: Søren Espersen var vicepræsident i skandale-fond

Peter Hummelgaard tror, Pia Kjærsgaard vil fjere fokus fra skandalen om Meld og Feld (Foto: POLFOTO)

* * *

Pia K: Jeg vil have lov at sige tingene, som jeg føler

Pia Kjærsgaard står 100 procent ved sin udtalelse om EU som en rotterede.

- Vi skal passe på, vi ikke bliver for sarte. Jeg er ikke sart. Og det er Dansk Folkeparti heller ikke i øjeblikket. Jeg synes ikke, der bliver sparet på ordene omkring os.

- Jeg vil have lov at sige tingene, som jeg føler, de er.

- Jeg tror mageligt, man kan kalde det en rotterede. Man kan også bruge mange andre udtryk, siger hun.

- Så du forsøger ikke at fjerne opmærksomheden fra en alvorlig sag, som hænger over jer?

- Det synes jeg overhovedet ikke. Tværtimod understregede jeg den ene gang efter den anden, at det var vores egen fejl. Og det vil jeg da gerne gentage. Men så benytter jeg lejligheden til at sige, se nu at få ryddet op i den rotterede. Jeg synes, alle burde være opmærksomme på det også.

- Hvad ville du synes om, at nogen kaldte Folketinget for en rotterede?

- Det må folk sige, som de vil. Men jeg opfatter Folketinget som en anderledes demokratisk institution, med bund i sagerne ift. EU. Så det kan slet, slet ikke sammenlignes.